**Litir Tréadach do Mhuintir Deoise Chiarraí**

**Ag Gluaiseacht ar Aghaidh sa Dóchas**

***Múnlú a dhéanamh i dteannta a chéile ar thodhchaí na bparóistí,***

***na limistéirí tréadacha, & phobail áitiúla na heaglaise sa deois seo againn‑ne***

Beannachtaí ar mhuintir na bparóistí go léir sa deois. Táim ag scríobh chughaibh chun cuireadh a thabhairt daoibh páirt a ghlacadh i bpróiséas an chomhairliúcháin agus na pleanála a bheidh ar siúl sa deois as so go ceann leath‑bhliana.

**Fís don Lá atá Inniubh ann**

Tá an ráiteas físe seo ann chun aghaidh a thabhairt ar shaol an chreidimh mar atá sé inniubh. Léigh go machnamach é, agus abair paidir bheag fé.

*Sa tsaol atá ann inniubh, is fuirist dearúd a dhéanamh ar Dhia na Glóire, agus neamárd a dhéanamh den ndínit agus desna riachtanaisí a bhíonn ag gach duine daonna agus agdomhan an nádúir. Is leanbh le Dia é gach duine daonna, a cruthaíodh i n‑íomhá Dé, agus atá ar luach ró‑árd. Bronntanas le fáisceadh lenár gcroí é cruthú Dé go hiomlán – domhan an nádúir. Lorgaíonn Dia orainn “Aire a Thabhairt dár mBaile Dúchais Comónta” – an domhan is a bhfuil ann. Dúirt Íosa linn gurb é an aithne is mó ná “grá a bheith agat do Dhia is do do chomharsa”.*

*Tá mórán pobail chreidimh sa deois seo againn‑ne: tithe is teaghlaigh, limistéirí tréadacha, paróistí, is pobail áitiúla na heaglaise. Fé scáth a chéile a mhairimíd, agus an creideamh, an dóchas, is an grá á roinnt againn lena chéile. Is cuid d’aon teaghlach domhanda amháin sinn, Clann Dé an tAthair, ón uair gur baisteadh isteach sa chlann sin sinn go léir. An creideamh so againn‑ne ná an Dea‑Scéal gurb é Íosa Críost Dia an Ghrá. Tríd an Spiorad Naomh, bíonn Íosa Críost i bpáirt linn, sa tsaol so agus sa tsaol atá le teacht. Ár saol a chaitheamh sa Dea‑Scéal san, agus an Dea‑Scéal céanna a roinnt, sin é an misean so againn‑ne.*

**An Dúshlán Romhainn**

Cítear dom gur acmhainn luachmhar é saol an 110 pobal áitiúil de chuid na heaglaise, anois is san am atá romhainn. Ón uair ná beidh oiread sagairt ann, caithfimíd féachaint conas a fhéadfadh gach pobal áitiúil bláthú, fé cheannaireacht mhuintir na háite, ag gníomhú i gcomh‑fhreagarthacht leis na sagairt, ag freastal ar na paróistí sa limistéir tréadach. D’fhéadfadh an sáipéal lár‑ionad a chur ar fáil fós do shaol an phobail, fiú mara mbeidh Aifreann an Domhnaigh ann. Tá ceithre shlí ann chun pobal áitiúil na heaglaise a shamhlú: pobal sóisialta is pobal an chairdis; pobal báigiúil ag tabhairt aire dá chéile; pobal na sacraimintí, na bpaidreacha, agus adhradh Dé; agus pobal go bhfuil misean aige an creideamh a chothú agus a fhorbairt, agus a thabhairt ar aghaidh don gcéad ghlúin eile.

**An Cur Chuige go dtí So**

Le breis is cúig bliana déag anuas, tá straitéis againn chun deighleáil leis an laghdú i líon na sagart. Tá fhios againn go léir conas mar atá, go bhfuil cúig cinn déag de pharóistí gan sagart ina chónaí iontu, agus freastal á dhéanamh orthu ag sagairt is ag deagánaigh an limistéir tréadach timpeall orthu. As so go ceann trí bliana, tá ladhar mhaith sagart a bhainfidh amach aois an phinsin, a 75; tá an dúshlán ar ár n‑aghaidh amach. Tá éirithe linn dul i ngleic leis an saol nua so le méadú ar pháirtíocht na bparóisteánach ins gach gné de shaol na heaglaise.

Tá oiread daoine sna paróistí go léir go bhfuilimíd go mór fé chomaoin acu as an seirbhís dhíograiseach a thugann siad uathu go deonach.

*Stop tamall is dein do mhachnamh: Cé hiad na daoine i bhur gceantar féin atá go lárnach i bhfeidhmiú bhur bparóiste? An bhféadfá féin, nó an bhféadfadh ball eile de do theaghlach, cion luachmhar a dhéanamh i saol an pharóiste?*

Níor mhór dúinn aithbhreithniú a dhéanamh ar struchtúirí na bparóistí is na limistéirí tréadach, chun go bhféadfaidís freastal orainn go héifeachtúil. Beidh méadú struchtúrtha i bpáirtíocht na ngnáth‑dhaoine lárnach chuige seo. Gné rí‑thábhachtach don saol romhainn amach ná ministreacht na gceannairí tuatacha, go bhfuil 26 dhuine acu i mbun traenála fé láthair.

**Cuireadh chun Páirtíochta**

Tá grúpa pleanála curtha ar bun agam, go hionadaíoch ar na tuataigh, ar na daoine sa tsaol rialta, agus ar an gcléir, daoine ar gach aois, chun maoirseacht a dhéanamh ar phróiséas na pleanála, a thiocfaidh chun críche i mí Bealtaine 2024. Beimíd ag obair do réir chur chuige an tSionaid, a thabharfaidh deis dosna daoine teacht ar a nguth féin, agus a thairrigeoidh isteach oiread guthanna nua agus is féidir, agus a dhéanfaidh a chuid cinní leis an gcomhthoil, go hoscailte i gcónaí don Soiscéal is don Spiorad Naomh.

An chéad choiscéim sa phróiséas ná comhairliúchán a dhéanamh libh‑se, muintir na bparóistí. I mí Feabhra, beidh teacht le chéile ins gach paróiste. Cuireadh oscailte is ea é: *Cad iad na neartanna is na laigí atá agaibh go háitiúil, mar a chítear daoibh‑se iad, agus cad a tuigtear daoibh a fhéadfaí a dhéanamh?*

**Cuspóir na gcruinnithe seo ná teacht ar shlite chun aghaidh a thabhairt ar na dúshláin atá romhainn.**

Go parailéalach leis seo, raghfar i gcomhairle leis an gcléir. Tá súil againn go nglacfaidh na paróisteánaigh agus na deagánaigh le ról méadaithe ceannaireachta ina limistéirí tréadacha féin, ag oibriú i gcomh‑fhreagarthacht le sagairt na limistéirí tréadacha, agus le sagairt thar lear isteach chomh maith. Fágfaidh sé seo go mbeidh na sagairt ábalta oibriú treasna na limistéirí tréadacha i slí a mhairfeadh. Coimeádfaimíd na daoine ar an eolas do réir mar a raghfar ar aghaidh sa phróiséas.

**Go Raibh Maith Agaibh**

Mo bhuíochas ó chroí libh go léir, sibh‑se a dheineann bhur gcion féin i saol bhur bparóiste agus bhur ndeoise, le bhur gcreideamh is le bhur bpaidreacha is le bhur bpáirtíocht. Paidir speisialta d’éinne atá breoite nó ag deighleáil le deacrachtaí ar leith fé láthair. Go raibh míle maith ag ár gcuid sagairt, bídís ag obair nó éirithe as, as a gcuid ministreacht díograiseach grámhar. Gaibhimís buíochas le Dia na Glóire as an mbeirt shagart a oirníodh le sé bliana anuas, agus as an mbeirt ábhar‑shagart atá ag staidéar fé láthair, agus leanfaimíd orainn ag paidreoireacht ar son na ngairmeacha chun seirbhís a dhéanamh mar shagairt sa deois. Bímís aontaithe agus muiníneach is sinn ag tabhairt aghaidh ar na dúshláin atá romhainn. Is mó cúis atá againn a bheith buíoch.

Cuimhnígh ar an bpróiséas comhairliúcháin is pleanála so i bhur gcuid paidreacha. Teistiméireacht iontach é beatha Bhréanainn ar dhoimneas an chreideamh Críostaí agus ar an muinín i nDia ag tabhairt aghaidh ar a bhfuil romhainn. Cuirfimíd ár dtodhchaí féin fé choimirce Bhréanainn.

**‘Chuaigh Bréanainn ag seoltóireacht na farraige;  
is fúinn‑ne atá sé aire a thabhairt dosna críocha so ag baile.’**

+ Ray Browne

6 Eanair 2023

An Nollaig Beag: Féile na hEipeafáine